जमशेदपुर/नामकुम. रांची-जमशेदपुर मुख्य मार्ग पर नामकुम थाना क्षेत्र के जामचुआं मोड़ पर कस्तुरबा गांधी विद्यालय के पास ट्रक और डस्टर कार की सीधी टक्कर में तीन युवकों की मौत हो गई। कार पर सवार तीनों युवक मानगो के रहनेवाले थे। घटना गुरुवार की रात 12.30 बजे की है।
संदीप सिंह, रवि सोनी व गांधी मल्लिक देर रात जमशेदपुर से रांची जा रहे थे। इस दौरान हरमू (रांची) से चावल की बोरी लादकर ओड़िशा जा रहे ट्रक से भिड़ंत हो गई। टक्कर इतनी जोरदार थी कि कार के परखच्चे उड़ गए। कार ट्रक के नीचे जा घुसी थी। संदीप कार चला रहा था, जबकि रवि बगलवाली सीट पर अौर गांधी पीछे बैठा था। आगे बैठे दोनों युवकों का शव कार में घंटों फंसा रहा। गांधी का शव घटनास्थल पर ही कार के बाहर गिरा हुआ था। इधर, रांची में पोस्टमार्टम के बाद तीनों युवकों का शव लेकर परिजन शुक्रवार शाम को शहर पहुंचे। रवि व गांधी के पार्थिव शरीर का अंतिम संस्कार सुवर्णरेखा बर्निंग घाट में किया गया। वहीं, संदीप के शव का अंतिम संस्कार शनिवार को किया जा सकता है।
सूचना पाकर शुक्रवार को पुलिस घटनास्थल पर पहुंची। इसके बाद परिजनों को जानकारी दी गई। घटनास्थल पर कार से शव नहीं निकला, तो पुलिस कार को थाना ले आई। यहां गैस कटर से कार को काटकर शव बाहर निकाला गया। मृतकों के परिजन भी सुबह 9 बजे थाना पहुंच गए थे। परिजनों के अनुसार, तीनाें गहरे दोस्त थे और निजी काम से रांची जा रहे थे। कार संदीप के पार्टनर सुनील सिंह की थी। वे साथ में नहीं गए, संदीप उनकी कार लेकर गए थे।
भाई, कल जिम खोल लेना
"भाई कल जिम खोल लेना, मैं रांची जा रहा हूं। कल लेट से लौटूंगा।" रविशंकर वर्मा ने रांची जाने से पहले यह बातें अपने छोटे भाई अभिमन्यु से कही थी। रवि के पिता राजकुमार वर्मा ने रुंधे गले से बताया कि “रात 10 बजे रवि ने अभिमन्यु को फाेन पर जानकारी दी कि वह रांची जा रहा है। यह बात कहने के बाद फोन काट दिया। शुक्रवार की सुबह उसकी मौत की खबर मिली।’ लंबी सांस खींचकर राजकुमार वर्मा कहते हैं, “रवि ने पहले यह नहीं बताया था कि वह कहां जा रहा है? अक्सर वह दोस्तों के साथ कहीं न कहीं जाता था। घर में जानकारी नहीं देता था।’ रवि पांच भाइयों में तीसरे नंबर पर था। राजकुमार वर्मा की डिमना रोड में शिव शंकर ज्वेलर्स नाम की दुकान है, जबकि रवि जिम चलाता था।
hin_Deva hin_Deva hin_Deva hin_Deva hin_Deva